L-Ewroparlamentari Alfred Sant hu favur id-'Digital Green Pass' mhux biss għax b'hekk Malta tassigura li t-turisti jkunu vaċċinati iżda wkoll għax bis-saħħa ta' dan il-passaport, negozji f'Malta li jiddependu fuq it-turiżmu se jkollhom iċ-ċans li jerġgħu jiġu fuq saqajgħhom. Meta mistoqsi x'jaħseb fuq kif il-passaport se jkun qiegħed jhedded il-liberta' tal-moviment, il-Kap tad-delegazzjoni tal-MEPs Laburisti sostna li 'd-Digital Green Pass huwa d-dritt ta' ħafna ħaddiema li jaqilgħu l-għixien tagħhom'. Sant kompla jgħid li bħalma għandu ikun aċċettat li hawn minn ma jridx jieħu vaċċin, nies li ma jieħdux vaċċin iridu jifhmu li huma se jkunu restritti fejn se jmorru. Dan kollu ħareġ fit-tieni sessjoni tas-serje 'You ask, MEPs answer' organizzata minn JCI Malta f'kollaborazzjoni mal-Uffiċju tal Parlament Ewropew f'Malta. Alfred Sant ġie mistoqsi diversi domandi oħra li jmissu ma' diversi sferi ta' xogħlu, fosthom x'jaħseb dwar is-saħħa mentali kważa tal-pandemija kif ukoll x'jaħseb dwar il-midja soċjali. Din is-serje ta' Q&A se tibqa' għaddejja tul Mejju u Ġunju, b'MEP differenti intervistat kull darba.